विदिशा| सोशल एडवांसमेंट एवं रिसोर्स फाउंडेशन द्वारा मप्र विज्ञान एवं प्रौद्योगिकी परिषद के सहयोग से कुपोषण निवारण के लिए महिला जागरूकता प्रशिक्षण कार्यक्रमों का आयोजन किया गया। इसमें वैज्ञानिक तरीके से कुपोषण को दूर करने के उपाय बताए गए। प्रशिक्षण के माध्यम से ग्राम नीमखेड़ा ,सौठिया, पौआनाला, सलैया, अहमदा नगर,एवं सागौनी (कोहना) की अनुसूचित जाति,अनुसूचित जनजाति ,पिछड़ा वर्ग एवं सामान्य वर्ग की महिलाओं को कुपोषण क्या है, कुपोषण की चुनौतियां, कुपोषण के मूल कारण , कुपोषण के दुष्परिणाम ,कुपोषण की पहचान ,कुपोषण निवारण के उपाय एवं स्थानीय स्तर पर उपलब्ध स्रोतों से आवश्यक पोषक तत्व कार्बोहाइड्रेट ,प्रोटीन, विटामिंस एवं मिनिरल्स की पूर्ति करने के तरीके बताए। कार्यक्रम में विषय विशेषज्ञ के रूप में सेवानिवृत्त परियोजना अधिकारी महिला बाल विकास विभाग के वीके कविश्वर , किरण कविश्वर एवं शासकीय कन्या महाविद्यालय की प्रोफेसर डा. रेखा श्रीवास्तव एवं अशोक कुमार शर्मा द्वारा प्रशिक्षण के माध्यम से जागरूक किया गया। कार्यक्रम को सफल बनाने में खेमचंद कुशवाह एवं रोशन कुशवाह का सहयोग रहा।